IMF ने घटाया भारत की GDP ग्रोथ का अनुमान, FY24 में ग्रोथ 5.9% रह सकती है
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar. गुवाहटी से दिल्ली जा रही नॉर्थ ईस्ट एक्सप्रेस के जनरल डिब्बे में एक शख्स ने खुद को गोली मारकर आत्महत्या कर ली। ये घटना सोमवार रात करीब 8 बजे पश्चिम बंगाल के न्यू जलपाईगुड़ी
इंटरनेशनल मॉनेटरी फंड यानी IMF ने FY24 के लिए भारत का GDP ग्रोथ अनुमान 20 bps यानी 0.20% घटा दिया है। IMF ने FY24 के लिए भारत की GDP 5.9% की दर से बढ़ने की उम्मीद जताई है। पहले IMF ने GDP 6.1% की दर से बढ़ने की उम्मीद जताई थी। IMF का ये पूर्वानुमान भारतीय रिज़र्व बैंक (RBI) के FY24 के लिए 6.5% के अनुमान से काफी कम है। वहीं IMF को FY24 में भारत की रिटेल महंगाई 4.9% और FY25 में 4.4% रहने की उम्मीद है।
आज की अन्य बड़ी खबरें...
टीएमसी सांसद लुइजिन्हो फलेरियो ने राज्यसभा से इस्तीफा दिया, गोवा के CM रहे थे
टीएमसी सांसद लुइजिन्हो फलेरियो ने मंगलवार को राज्यसभा की सदस्यता से इस्तीफा दे दिया। उन्होंने इस्तीफा सभापति जगदीप धनखड़ को सौंपा। फलेरियो गोवा के मुख्यमंत्री रह चुके हैं। गोवा फॉरवर्ड पार्टी के विजय सरदेसाई के खिलाफ फतोर्दा से 2022 में विधानसभा चुनाव लड़ने से इनकार करने के बाद पार्टी फलेरो से नाराज चल रही थी।
कुतुबमीनार में नमाज पढ़ने की अनुमति देने के लिए दिल्ली हाई कोर्ट में याचिका दाखिल
दिल्ली वक्फ वोर्ड ने हाई कोर्ट में याचिका दाखिल कर रमजान के दौरान कुतुबमीनार परिसर की भीतर बनी मुगल मस्जिद में नमाज पढ़ने की अनुमति मांगी थी। बोर्ड ने गुहार लगाई थी कि इस याचिका पर जल्द फैसला किया जाए। कोर्ट ने इस पर केंद्र सरकार और भारतीय पुरातत्व सर्वेक्षण से जवाब मांगा है। मामले में अगली सुनवाई 27 अप्रैल को होगी।
पाकिस्तान के क्वेटा में मुठभेड़ के दौरान 4 पुलिसकर्मी सहित 1 आतंकवादी की मौत
पाकिस्तान के क्वेटा में छापेमारी की दौरान 4 पुलिसकर्मी और एक आतंकवादी की मौत हो गई। पाकिस्तानी सुरक्षाबलों को इलाके में आतंकवादियों के छिपे होने की सूचना मिली थी। इसके बाद उन्होंने मंगलवार तड़के दक्षिण-पश्चिमी शहर क्वेटा में पाकिस्तानी तालिबान के एक संदिग्ध ठिकाने पर छापा मारा। पकड़े जाने पर आतंकी ने पुलिस पर फायरिंग शुरू कर दी। पुलिस की जवाबी कार्रवाई में उसकी मौत हो गई।
अतीक अहमद को लेने फिर गुजरात पहुंची UP पुलिस, 16 दिन में दूसरी बार प्रयागराज लाया जा रहा
प्रयागराज के उमेश पाल हत्याकांड में माफिया अतीक अहमद को लेने उत्तर प्रदेश पुलिस गुजरात पहुंची है। साबरमती जेल के बाहर पुलिस का काफिला तैनात है। कुछ देर में साबरमती जेल के बैरक नंबर-200 में बंद अतीक को UP पुलिस सड़क के रास्ते प्रयागराज लाएगी। 16 दिन में दूसरी बार अतीक को सड़क मार्ग से प्रयागराज लाया जाएगा। पिछली बार 26 मार्च को पुलिस अतीक को लाई थी। पूरी खबर यहां पढ़ें...
1984 के सिख दंगों को लेकर CBI ने लिए जगदीश टाइटलर के वॉइस सैंपल
CBI ने 1984 के सिख दंगों को लेकर आरोपी कांग्रेस नेता जगदीश टाइटलर के वॉइस सैंपल लिए। जांच एजेंसी ने उन्हें दिल्ली के पुल बंगश इलाके में हुई हिंसा के मामले में तलब किया, जिसमें तीन लोग मारे गए थे। बता दें कि कांग्रेस नेता पर पीड़ितों की हत्या करने वाली भीड़ को उकसाने का आरोप है।
सलमान को फिर धमकी; कॉल करने वाले ने नाम रॉकी भाई बताया, कहा- 30 अप्रैल को जान से मारूंगा
सलमान खान को एक बार फिर जान से मारने की धमकी मिली है। मुंबई पुलिस को सोमवार को एक व्यक्ति ने कॉल पर यह धमकी दी। पुलिस ने बताया कि आरोपी ने अपना नाम रॉकी भाई बताया है। कॉल करने वाले ने कहा कि वो राजस्थान के जोधपुर का रहने वाला है और 30 अप्रैल को सलमान को मार देगा। पूरी खबर यहां पढ़ें...
सुप्रीम कोर्ट ने तमिलनाडु में RSS को रैली की इजाजत दी, DMK सरकार की याचिका खारिज
सुप्रीम कोर्ट ने मंगलवार को तमिलनाडु में RSS की रैली को मंजूरी दे दी है। मद्रास हाईकोर्ट ने भी इस रैली की इजाजत दी थी। तमिलनाडु की DMK सरकार ने इस फैसले के खिलाफ सुप्रीम कोर्ट में याचिका दाखिल की थी। राज्य सरकार ने सुप्रीम कोर्ट से कहा था कि हम पूरी तरह से संघ के मार्च के खिलाफ नहीं हैं, लेकिन इंटेलिजेंस से मिली जानकारियों के बाद हम इसे हर गली, हर सड़क पर होने नहीं दे सकते हैं। सुप्रीम कोर्ट ने यह याचिका खारिज कर दी। इससे पहले मद्रास हाईकोर्ट ने भी DMK सरकार से कहा था कि तमिलनाडु पुलिस RSS को बिना शर्त रैली निकालने की मंजूरी दे।
महाराष्ट्र में युवक ने CM को मारने की दी धमकी, पुलिस ने आरोपी को हिरासत में लिया
महाराष्ट्र में एक युवक ने 112 नंबर पर कॉल कर CM एकनाथ शिंदे को मारने की धमकी दी है। पुलिस ने आरोपी को हिरासत में ले लिया है। पूछताछ की जा रही है।
बता दें कि युवक ने 112 नंबर पर कॉल करके पहले छाती में दर्द होने की शिकायत की थी, लेकिन जब उससे 108 पर कॉल करने को कहा गया तो उसने गाली देना शुरू कर दिया। साथ ही CM को उड़ाने की धमकी दी। पुणे पुंलिस के मुताबिक आरोपी का नाम राजेश मारुती आगवाने है। वो मुम्बई के धारावी इलाके का रहने वाला है।
नॉर्थ ईस्ट एक्सप्रेस में शख्स ने गोली मारकर आत्महत्या की
गुवाहटी से दिल्ली जा रही नॉर्थ ईस्ट एक्सप्रेस के जनरल डिब्बे में एक शख्स ने खुद को गोली मारकर आत्महत्या कर ली। ये घटना सोमवार रात करीब 8 बजे पश्चिम बंगाल के न्यू जलपाईगुड़ी रेलवे स्टेशन के पास हुई। नॉर्थ ईस्ट फ्रंटीयर रेलवे के प्रवक्ता ने बताया कि मृतक के पास से कोई डॉक्यूमेंट नहीं मिला है। उसकी पहचान करने की कोशिश की जा रही है।
UP के भाजपा विधायक को मिली जान से मारने की धमकी, FIR दर्ज
उत्तर प्रदेश के भदोही जिले में भाजपा विधायक दीनानाथ भास्कर को एक व्यक्ति ने गाली दी और जान से मारने को धमकाया है। पुलिस ने आरोपी दिलीप दुबे के खिलाफ FIR दर्ज कर ली है। पुलिस के मुताबिक आरोपी का एक ऑडियो भी सामने आया है।
स्लो ओवर रेट के चलते RCB कप्तान फाफ डु प्लेसिस पर लगा 12 लाख का फाइन
लखनऊ सुपरजायंट्स के साथ हुए मुकाबले में ओवर रेट स्लो होने की वजह से रॉयल चैलेंजर्स बेंगलुरु के कप्तान फाफ डु प्लेसिस पर 12 लाख रुपए का फाइन लगाया गया है। ये इस सीजन में RCB का IPL के कोड ऑफ कंडक्ट का पहला उल्लंघन था।
लखनऊ सुपरजायंट्स के आवेश खान को भी कोड ऑफ कंडक्ट तोड़ने के लिए फटकार लगाई गई, जिसके बाद उन्होंने अपनी गलती मान ली।
बारामूला में आतंकी मॉड्यूल का भंडाफोड़, दो मददगार गिरफ्तार
जम्मू-कश्मीर बारामूला पुलिस और सेना ने एक आतंकी मॉड्यूल का भंडाफोड़ किया और लश्कर के आतंकवादियों की मदद करने वाले फारूक अहमद पारा और साइमा बशीर को हथियार और गोला-बारूद के साथ गिरफ्तार किया। दोनों पर आर्म्स एक्ट के तहत मामला दर्ज किया गया है।
DGCA ने प्लेन में खराब बर्ताव वाले यात्रियों को संभालने की ट्रेनिंग देने के निर्देश दिए
विमानन नियामक DGCA ने उड़ानों में उपद्रव करने वाले यात्रियों को संभालने और नियमों के अनुसार जिम्मेदारियों के संबंध में सभी एयरलाइन्स को दिशा-निर्देश जारी किए हैं। सोमवार को जारी निर्देशों के मुताबिक एयरलाइंस को पायलट, केबिन क्रू और अन्य कर्मचारियों/अधिकारियों को इस बात की ट्रेनिंग देनी होगी कि उड़ान के दौरान बुरा बर्ताव वाले यात्रियों को कैसे संभालें, ताकि विमान की सुरक्षा सुनिश्चित हो सके। फरवरी में नागरिक उड्डयन मंत्रालय ने बताया था कि घरेलू एयरलाइंस ने बीते 5 साल में खराब बर्ताव वाले 143 यात्रियों को प्रतिबंधित किया है।
बेंजामिन नेतान्याहू ने रक्षा मंत्री को बर्खास्त करने का अपना फैसला वापस लिया
इजरायल के प्रधानमंत्री बेंजामिन नेतान्याहू ने सोमवार को देश के रक्षा मंत्री को बर्खास्त करने का अपना पुराना फैसला वापस ले लिया। योव गैलेंट अब दोबारा से देश के रक्षा मंत्री का पद संभालेंगे। उन्हें दो हफ्ते पहले नेतान्याहू की नीतियों की आलोचना करने के चलते बर्खास्त किया गया था। इसके बाद बड़ी संख्या में लोग उनके समर्थन में सड़कों पर उतर आए थे।
महाराष्ट्र सरकार किसानों को देगी 177 करोड़ रुपए की आर्थिक मदद
महाराष्ट्र सरकार ने बेमौसम बारिश से प्रभावित किसानों के लिए 177 करोड़ रुपए की आर्थिक मदद की घोषणा की है। मार्च महीने में हुई बेमौसम बारिश से प्रभावित कई जिले के किसानों को ये मदद दी जाएगी।
TDS कटौती के बाद देर से जमा करने पर जुर्माना नहीं देना होगा
सुप्रीम कोर्ट ने सोमवार को कहा कि TDS कटौती के बाद करदाता की तरफ से उसे देर से जमा करने पर आयकर कानून की धारा 271सी के तहत कोई जुर्माना नहीं लगाया जाएगा। जस्टिस एमआर शाह और जस्टिस सीटी रविकुमार की बेंच ने यह आदेश दिया। इसके मुताबिक आयकर अधिनियम की धारा 271सी स्पष्ट है और इसका दायरा और आवेदन की सीमा स्पष्ट रूप से प्रावधान को बताती है। बेंच ने केरल हाईकोर्ट के एक फैसले के खिलाफ दायर अपील की सुनवाई करते हुए फैसला सुनाया।
युगांडा के राष्ट्रपति से मिले विदेश मंत्री एस जयशंकर; NAM का अध्यक्ष बनने पर बधाई दी
भारतीय विदेश मंत्री एस जयशंकर ने सोमवार को युगांडा के राष्ट्रपति योवेरी मुसेवेनी से मुलाकात की। जयशंकर ने उन्हें गुटनिरपेक्ष आंदोलन (NAM) की अध्यक्षता संभालने की बधाई भी दी। जयशंकर 3 दिन के युगांडा दौरे पर हैं। सोमवार से शुरू हुआ उनका दौरा 12 अप्रैल तक चलेगा।
अमेरिका में बैंक कर्मी ने की अंधाधुंध फायरिंग, 5 की मौत
अमेरिका के केंटकी प्रांत के लुइसविले शहर के ओल्ड नेशनल बैंक में सोमवार को गोलीबारी में पांच लोगों की मौत हो गई और छह अन्य घायल हो गए। पुलिस ने बताया कि संदिग्ध शूटर भी मारा गया है। वह पूर्व बैंक कर्मी बताया गया है। लुइसविले मेट्रो पुलिस विभाग के उप प्रमुख पॉल हम्फ्रे ने शूटर के घटनास्थल पर ही मारे जाने की पुष्टि की।
अगला राष्ट्रपति चुनाव लड़ने की योजना बना रहे हैं जो बाइडेन
अमेरिकी राष्ट्रपति जो बाइडेन ने कहा है कि वे अगला राष्ट्रपति चुनाव लड़ने की योजना बना रहे हैं, लेकिन अभी इसकी घोषणा करने के लिए तैयार नहीं हैं। 80 साल के बाइडेन अमेरिका के इतिहास के सबसे उम्रदराज प्रेसिडेंट हैं।
तमिलनाडु में ऑनलाइन गैंबलिंग, गेम्स बिल मंजूर
तमिलनाडु के राज्यपाल आरएन रवि ने ‘ऑनलाइन गैंबलिंग निषेध और गेम नियमन’ विधेयक को मंजूरी दे दी है। राज्यपाल ने पिछले महीने विधेयक को कुछ प्रश्नों के साथ लौटा दिया था। इससे सरकार और राज्यपाल में टकराव की स्थिति पैदा हो गई थी। मंजूरी के लिए स्टालिन सरकार ने सदन में राज्यपाल के खिलाफ प्रस्ताव भी पारित किया था।